CELEX: 32022R0760
Language: hr
Date: 2022-04-08 00:00:00
Title: Delegirana uredba Komisije (EU) 2022/760 оd 8. travnja 2022. o izmjeni Delegirane uredbe (EU) 2021/2306 u pogledu prijelaznih odredaba za potvrde o inspekciji izdane u Ukrajini

18.5.2022   
               
               
                  HR
               
               
                  Službeni list Europske unije
               
               
                  L 139/13
               
            
         DELEGIRANA UREDBA KOMISIJE (EU) 2022/760
         оd 8. travnja 2022.
         o izmjeni Delegirane uredbe (EU) 2021/2306 u pogledu prijelaznih odredaba za potvrde o inspekciji izdane u Ukrajini
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (1), a posebno njezin članak 38. stavak 8. točku (a) podtočku ii., članak 46. stavak 7. točku (b) i članak 57. stavak 3.,
         budući da:
         
                     (1)
                  
                  
                     Delegiranom uredbom Komisije (EU) 2021/2306 (2) utvrđuju se pravila o službenim kontrolama ekoloških proizvoda i proizvoda iz prijelaznog razdoblja namijenjenih uvozu u Uniju i o potvrdi o inspekciji.
                  
               
                     (2)
                  
                  
                     U skladu s člankom 5. stavkom 3. prvim podstavkom Delegirane uredbe (EU) 2021/2306 potvrda o inspekciji izdaje se u sustavu TRACES i nosi kvalificirani elektronički pečat. U skladu s prijelaznom odredbom iz članka 11. stavka 1. te uredbe, odstupajući od njezina članka 5. stavka 3. prvog podstavka, do 30. lipnja 2022. potvrda o inspekciji može se izdati u papirnatom obliku nakon što se ispuni u sustavu TRACES i ispiše. U tijeku je postupak uvođenja kvalificiranog elektroničkog pečata u kontrolnim tijelima i kontrolnim ustanovama.
                  
               
                     (3)
                  
                  
                     Ruska invazija na Ukrajinu 24. veljače 2022. izniman je i nezapamćen izazov za kontrolna tijela i kontrolne ustanove koji su priznati u svrhu izvoza ekoloških proizvoda iz Ukrajine u Uniju. Nadalje, u Ukrajini su poremećene poštanske usluge.
                  
               
                     (4)
                  
                  
                     Stoga ovlaštena osoba u Ukrajini iz kontrolnog tijela ili kontrolne ustanove koji još nisu opremljeni kvalificiranim elektroničkim pečatom ne može izdavati elektroničke potvrde o inspekciji u skladu s člankom 5. stavkom 3. prvim podstavkom Delegirane uredbe (EU) 2021/2306. Isto tako, ta ovlaštena osoba zbog trenutačnih poremećaja poštanskih usluga u Ukrajini ne može iskoristiti ni mogućnost izdavanja potvrde o inspekciji u papirnatom obliku u skladu s prijelaznom odredbom iz članka 11. stavka 1. navedene uredbe.
                  
               
                     (5)
                  
                  
                     Stoga ovlaštenim osobama u Ukrajini iz kontrolnog tijela ili kontrolne ustanove koji još nisu opremljeni kvalificiranim elektroničkim pečatom treba omogućiti da u sustavu TRACES izrađuju i podnose potvrde o inspekciji u elektroničkom obliku bez kvalificiranog elektroničkog pečata u polju 18 potvrde. Slično tome, nadležnim tijelima u državama članicama na graničnim kontrolnim postajama ili točkama puštanja u slobodni promet treba omogućiti da provedu uvozne kontrole takvih potvrda o inspekciji i da ih ovjere u sustavu TRACES kvalificiranim elektroničkim pečatom ili u papirnatom obliku vlastoručnim potpisom ovlaštene osobe nakon što se ispune u sustavu TRACES i ispišu.
                  
               
                     (6)
                  
                  
                     Delegiranu uredbu (EU) 2021/2306 trebalo bi stoga na odgovarajući način izmijeniti.
                  
               
                     (7)
                  
                  
                     Zbog ruske invazije na Ukrajinu i potrebne hitne reakcije ova bi se Uredba trebala primjenjivati retroaktivno od 24. veljače 2022.,
                  
               DONIJELA JE OVU UREDBU:
         
            Članak 1.
            Izmjene Delegirane uredbe (EU) 2021/2306
            Članak 11. Delegirane uredbe (EU) 2021/2306 mijenja se kako slijedi:
            
                        1.
                     
                     
                        umeće se sljedeći stavak 1.a:
                        
                           „1.a   Odstupajući od članka 5. stavka 3. prvog podstavka, do 30. lipnja 2022. ovlaštena osoba u Ukrajini iz kontrolnog tijela ili kontrolne ustanove koji nisu opremljeni kvalificiranim elektroničkim pečatom može u sustavu TRACES izraditi i podnijeti potvrdu o inspekciji u elektroničkom obliku bez kvalificiranog elektroničkog pečata u polju 18 potvrde. Takva se potvrda izdaje prije nego što pošiljka na koju se odnosi napusti treću zemlju izvoza ili podrijetla.”;
                        
                     
                  
                        2.
                     
                     
                        u stavku 2. dodaje se sljedeća točka (c):
                        
                                    „(c)
                                 
                                 
                                    ako je potvrda o inspekciji izrađena i podnesena u sustavu TRACES u elektroničkom obliku u skladu sa stavkom 1.a, ta se potvrda ovjerava u sustavu TRACES kvalificiranim elektroničkim pečatom ili u papirnatom obliku vlastoručnim potpisom ovlaštene osobe iz nadležnog tijela na graničnoj kontrolnoj postaji ili točki puštanja u slobodni promet u poljima 23, 25 i 30, ovisno o slučaju, nakon što se potvrda ispuni u sustavu TRACES i ispiše.”
                                 
                              
                  
         
            Članak 2.
            Stupanje na snagu i primjena
            Ova Uredba stupa na snagu na dan objave u Službenom listu Europske unije.
            Primjenjuje se od 24. veljače 2022.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. travnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 150, 14.6.2018., str. 1.
         
         
            (2)  Delegirana uredba Komisije (EU) 2021/2306 od 21. listopada 2021. o dopuni Uredbe (EU) 2018/848 Europskog parlamenta i Vijeća pravilima o službenim kontrolama u pogledu pošiljaka ekoloških proizvoda i proizvoda iz prijelaznog razdoblja namijenjenih uvozu u Uniju te o potvrdi o inspekciji (SL L 461, 27.12.2021., str. 13.).